**Картината**

- Ще си купиш ли небе?!

Думите замериха съзнанието й с неочакван, първичен ужас. Душата й изпищя, наранена от въпроса на непознатия. Взря се в картината. Виждаше облаците: „Крият копнежи по слънце. Само лекичко да се отдръпнат, сякаш подухнати от вятъра, като пердето сутрин, и ще ме събуди немирен лъч. Закачливо ще погали страните ми, ще парне миглите и ще се залюлее в онази почти невидима (нали, мамо?) бръчица на челото, която толкова дълго се опитвам да прикрия с бретон пред огледалото. ”

- Ей, госпожице, купи си небе! Пък може да изпием и по чаша вино. „Приличаме ли си?! Малко е тъжна тази картина. Прилича на скъсана жица. *С крила на бяла лястовица да напиша „обич”*. И това беше едно от моите. Така и не го довърших. Понякога стиховете сякаш не искат да бъдат довършвани.” Шумът се върна изведнъж. Сгуши се до стената на някаква къща. Привечер булевардът приличаше на огромен фойерверк.

- Госпожице, добре ли сте?! Хей?

Силуетът започна да придобива конкретни очертания. „Млад е, изненадващо красив и... сигурно сънувам.” Лицето на непознатия се раздвижи в усмивка. Слушаше мекия глас и в душата й разцъфваха мушката (червена кръв капе по верандата). „Ха... ха... не съм дрогирана и не сънувам.”

- Мария, казвам се Мария. Много Ви благодаря.

- А, вече се върна – блуждаеше, Мария. Аз съм Петър. Искаш ли да повървим заедно, може да изпием по кафе, а защо не и по чаша вино?

- Аз всъщност съм... за метрото.

Гърбът й инстинктивно настръхна: „Внимавай, момиченце, има лоши хора, ще се опитат да те наранят. Не вземай нищо от непознати, не разговаряй с непознати, не се доверявай… „Добре, мамо, обещавам, никакви непознати... Даже и да ми предложат близалка. ” Ха-ха. Не че ми вярва, никога повече не ми повярва за нищо, и за какво? „Голям праз!” – откраднах училищния дневник. Отличничката на класа, обещаващото откритие. „Чудо голямо” – един дневник, защото... исках да имам приятели. Приятели, мамо, не съученици, които ми се мазнеха да ме преписват на класните. Приятели, с които да споделям и да не се питам дали ще ги харесаш, като нямат бележник от горе до долу с шестици. „Луда си да се равняваш с непрокопсаници и хулигани! – Не с „непрокопсаници и хулигани”, мамо, с приятели. И не ми разправяй, че не са за мен. Нали знаеш, човек сам си избирал приятелите. Виж, майките, не може!”

- Хей, Мария, ако не искаш, няма проблем.

Загледа го дълго в очите. „С цвят на зряла дюля са.”

- Не, не, просто аз...

- Не си такова момиче.

- Да, не, аз, извинявай...

- Добре, да се договорим – изпращам те до метрото и толкова.

- Долу има едно уютно кафене. Можем да изпием по чашка?!

Кафенето бе полупразно. Мекотата на сепарето я накара да се отпусне и да го погледне отново. Сега, в полумрака, ирисите му напомняха зряла ръж. Разговорът в началото започна трудно – подхванаха неутрални теми: за града, за работата. Постепенно скъсиха дистанцията и с лекота си заразказваха един на друг почти скришни неща.

- Защо беше толкова разстроена одеве?

Вдигна почти допитата чаша с вино и се загледа разсеяно в мътната червенина. Минаха минути…

- Срещнах един бездомник.

- Тук ги има много.

- Да, има, но този е различен, той е художник.

В погледа му зърна интерес.

- Държеше в ръце пейзаж. Едно есенно небе и – еделвайси. Не разбирам защо така се разстроих. Пък и той все повтаряше: „Купи си небе!” Ох, извинявай, всъщност, трябва да тръгвам. Благодаря за хубавата вечер.

- Не, аз ти благодаря. Защото, Мария, защото...

Срещите им зачестиха. Сутрин я чакаше да слезе от влака и вървеше с нея да офиса. Вечер стоеше на оня ъгъл, където някога сама бе опряла гръб в пристъп на паника, винаги с букет мушката.

- Съседката ти ще остане без цветя.

- Ще открадна от друга къща, когато свършат. Толкова ги обичаш!

- Напомнят ми за баба. Тя беше всичко, което мама не успя.

- В смисъл?

- Баба винаги ме е разбирала даже и когато правех щуротии, само се усмихваше и казваше: „Крилете ти пречат, помисли си дали ще ги носиш, или ще ставаш една от нас”. И после ми правеше палачинки.

В началото Мария се стряскаше от комплиментите на Петър, цветята я изчервяваха, присъствието му караше сетивата й да пищят аритметно. Той никога не си позволи да я притесни с нещо повече от целувка на стълбите на метрото. Разсмиваше я. И тя беше щастлива. Обмисляше идеята да го покани у дома. (Да, мамо, ще го поканя. Да, така е, ще бъда лошо момиче. Ти винаги си права, мамо, но на инат да е, ще го поканя!)

- А историята с еделвайсите? – Попита я изненадващо една вечер. Тъкмо допиваха хубавото вино, което беше донесъл. „Продавачът ми го препоръча. ” И оцет да имаше в чашата, пак би го изпила със същото вдъхновение и копнеж.

- Защо точно сега се сети за еделвайси?

- Не, не е сега, просто постоянно си мисля за онази първа вечер, когато се открихме и за тези еделвайси.

- Ами, Калоян… момчето, за което щях да се омъжвам, обожаваше еделвайси. Беше катерач. Стана злополука – най-вероятно се е пресегнал да откъсне цвете. И това е било... Край, финита! Заради проклетите „скални кокони”, така ги наричаше. А всичко беше готово – поканите раздадени, роклята ушита, церемонията платена. Представяш ли си, случи се точно два дни преди сватбата. Знаеш ли какво е да живееш в град, където всички са ако не роднини – съседи, и погледите им са разстройващо благи. Като минаваш, чуваш как си шушукат. Съжалявали ме, така казваше мама. Не искам съжаление от чужди. Оттогава имам непоносимост към еделвайси... и към небе.

Притисна я силно към себе си. Дъхът му кротичко полегна в косите й. В душата й разцъфнаха палитри. Вълшебство.

\*\*\*

Тогава, един ден той не се появи.

„Сигурно се е наложило нещо…” В съзнанието й тихичко се прокрадна паническа нотка. Осъзна, че след всичкото време, прекарано заедно, тя всъщност почти не го познава. Стигаше й, че я изпраща сутрин, че я чака вечер, че разполага с достатъчно средства, за да я глези. Телефонът, разбира се. Извади го припряно от чантата и набра механично последния входящ номер. Звъни. Дълго, самотно. „Къде си?”

Прибра се в празния апартамент. Съблече дрехите, стягаха я, като в менгеме, но и гола, усещаше тежестта на невидими обръчи горчивина. Мина седмица. В началото го припознаваше в случаен минувач и хукваше разлюляна след непознати. И една вечер всичко се случи отново.

– Госпожице, ще си купиш ли небе? – гласът я стресна. Стоеше на ъгъла и размахваше рисунка в ръка – неугледен, брадясал. – Мария, ти да не се казваш Мария? Чакам те от дни. Един господин ми поръча нещо за теб. Каза, че не обичаш есенно небе. Каза, да ти нарисувам еделвайси.

Колебливо я пое в ръце, омагьосана от светлината.

– Нищо не дължиш. Платено ми е. А, имам и любовно писъмце. Онзи каза, че си щяла да разбереш. Ако пак ти трябва картина...

Стисна здраво пакетчето и затича към метрото. Влезе в тяхното кафене и пригушена в мекотата на сепарето, яростно заразкъсва опаковката. Най-напред отвътре изпадна ключе. „Откъде ли ми е познато...” Нямаше време да се замисля. Отдолу имаше листче. Разгъна го и… „Здравей, хубава Мария. Моментите на голата истина са трудни за преживяване, затова реших, че е най-добре да го научиш по този начин. Всъщност нещата между нас взеха да стават сериозни и за мен, а това не мога да си позволя. Казано накратко, аз съм компаньон, който се издържа от самотни, жадуващи ласки жени, като теб. Как те открих ли?! Лесно, профилната ти снимка във фейса крещи: „Ела и ме вземи!” Парадираш с висок социален статус, но на практика си почти бедна – за справка, видях сметките ти, разполагаш (т.е. разполагаше) с дребни суми, а за да учиш, си теглила кредит. В сейфа ти в банката има какви ли не джунджурийки, предполагам, със сантиментална стойност. Единствената ценна вещ е пръстенът на баба ти, впрочем диамантчето е истинско, така че ще го задържа. Смятам, че си го заслужих за добре свършената работа. Връщам ти ключето. Това беше твоята красива приказка, хубава Мария. Апропо, надявам се картината да ти е харесала. Права си, бездомникът е отвратителен, но пък наистина рисува невероятно. Сбогом! Петър.”

Прибра се някак вкъщи. Главата й бучеше. Вдигна телефона и бавно набра познатия от детството номер.

„Мамо, мамо, аз съм. Искам да си дойда, мамо, пак съм отчайващо изиграна и самотна. Пак. Моля те, мамо, може ли?! Искам вкъщи.”

Тишина в слушалката – отчайваща, всепоглъщаща, няма тишина.

„Ще си купиш ли небе? Ще си купиш ли?!” – картината с еделвайсите лежеше на пода в банята. Ръката й висеше с разперени пръсти, сякаш в опит да я хване. Другата – другата ръка приличаше на разцъфнало в кърваво мушкато, като бабините, дето всяко лято капеха цвят и обич по плочките. Отляво, до свещите, лежеше бележникът й. Разрошени страници с поезия и спомен за въздишка – бели облаци, скрили копнеж по слънце. Ако лекичко се отдръпнат, сякаш подухнати от вятъра, като пердето сутрин, ще те събуди немирен лъч. Закачливо ще погали лицето, ще парне миглите и ще се залюлее в онази почти невидима (нали, мамо?) бръчица на челото, която толкова дълго се опитваш да прикриеш с бретон пред огледалото.

**Мариана Дафчева**

Старши детски учител - ДГ „Н. Вапцаров“, Асеновград